OBRAZLOŽENJE

I.	 PRAVNI TEMELJ ZA DONOŠENJE AKTA

Pravni temelj za donošenje Odluke o izmjenama i dopunama Odluke o dodjeli poslovnih prostora u vlasništvu Grada Pula-Pola na uporabu udrugama sadržan je u čl. 33. st. 1. Zakona o udrugama (Narodne novine br. 74/14, 70/17, 98/19 i 151/22) i čl. 5. st. 1. i čl. 10. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (Narodne novine br. 26/15 i 37/21), a u vezi s odredbama Zakona o zakupu i kupoprodaji poslovnog prostora (Narodne novine br. 125/11, 64/15, 112/18 i 123/24), kojima je uređeno raspolaganje poslovnim prostorima u vlasništvu jedinica lokalne i područne (regionalne) samouprave,  te čl. 39. Statuta Grada Pula - Pola (Službene novine – Bollettino ufficiale Pula - Pola br. 07/09, 16/09, 12/11, 01/13, 02/18, 02/20, 04/21 i 05/21).

II.      OSNOVNA PITANJA KOJA SE UREĐUJU AKTOM

Odlukom o dodjeli poslovnih prostora u vlasništvu Grada Pula-Pola na uporabu udrugama (Službene novine - Bollettino ufficiale Pula-Pola br. 02/25) utvrđeni  su uvjeti, mjerila i postupci za dodjelu poslovnih prostora u vlasništvu Grada Pula - Pola (u daljnjem tekstu: Grad Pula) na uporabu udrugama čije aktivnosti predstavljaju javnu potrebu i od interesa su za Grad Pulu.
Prijedlogom ovog akta izmjenjuje se i nadopunjuje citirana Odluka radi otklanjanja uočenih nedostataka u praksi te prilagodbe društvenim i gospodarskim okolnostima te se na taj način rješavaju nejasnoće koje su se u proteklom razdoblju pojavile tijekom primjene Odluke o dodjeli poslovnih prostora u vlasništvu Grada Pula-Pola na uporabu udrugama.

III. 	PRIKAZ STANJA I SADRŽAJ ODLUKE

Nakon analize propisa koji uređuju dodjelu gradskih poslovnih propisa na uporabu udrugama, uvidjela se potreba donošenja jednog općeg akta kojim će biti uređena dodjela gradskih poslovnih prostora na uporabu svim udrugama koje djeluju na području Grada Pule pod istim uvjetima i neovisno o tome gdje se poslovni prostori nalaze, bilo da je riječ o poslovnim prostorima koji se nalaze u stambenim zgradama ili nekadašnjim vojarnama (npr. nekadašnja vojarna Karlo Rojc na Verudi – sada Društveni centar Rojc ili vojarna Vladimir Gortan u Šijani – danas poznata uglavnom kao zgrada Italuniona) te je od strane Gradskog vijeća Grada Pule donesena Odluka o dodjeli poslovnih prostora u vlasništvu Grada Pula-Pola na uporabu udrugama (Službene novine - Bollettino ufficiale Pula-Pola br. 02/25).
Primjenom citirane Odluke u praksi uočeni su određeni nedostaci i nejasnoće te se javila potreba za izmjenama i dopunama iste, a sve radi prilagodbe društvenim i gospodarskim okolnostima te radi učinkovitijeg upravljanja gradskim poslovnim prostorima. 

IV. 	OBRAZLOŽENJE ODREDABA PRIJEDLOGA ODLUKE

	Članak 1.
	Člankom 1. Odluke o dodjeli poslovnih prostora u vlasništvu Grada Pula-Pola na uporabu udrugama propisano je što se definira tom Odlukom, a to su uvjeti, mjerila i postupci za dodjelu gradskih poslovnih prostora, i to udrugama čije aktivnosti predstavljaju javnu potrebu i od interesa su za Grad Pulu, ovisno o mogućnostima Grada Pule, odnosno raspoloživim i slobodnim gradskim poslovnim prostorima, uz posebnu pažnju da se svi poslovni prostori koriste racionalno. 
	Sada se isti članak izmjenjuje i dopunjuje na način da se iza stavka 1. dodaje novi stavak 2. kojim se primjena Odluke proširuje, odnosno odgovarajuće primjenjuje i na druge organizacije civilnog društva (sindikate, vjerske organizacije i druge neprofitne organizacije) te vijeća nacionalnih manjina. Naime, do sada su se navedenim organizacijama civilnog društva gradski poslovni prostori dodjeljivali bez provedbe javnog natječaja i to na temelju Zaključka o postupku dodjele prostora Grada Pula-Pola na korištenje (Službene novine – Bollettino ufficiale Pula-Pola br. 17/19) koji je tijekom 2019. godine donesen od strane Gradonačelnika premda je riječ o općem aktu te je isti trebao biti usvojen od strane Gradskog vijeća, kako je to i propisano Statutom Grada Pule. Ovim aktom ispravlja se navedeno te se ujedno propisuje provedba javnog natječaja, osim za vijeća nacionalnih manjina.
Osim toga, za napomenuti je da se u izvješću Državnog ureda za reviziju o provedenoj reviziji upravljanja poslovnim prostorima u vlasništvu Grada Pule iz veljače 2026. godine, jedna od primjedbi odnosila upravo na citirano Zaključak, odnosno dodjelu poslovnih prostora na uporabu političkim strankama bez provedbe javnog natječaja, uz uputu da je i za dodjelu poslovnih prostora političkim strankama potrebno raspisati i provesti javni natječaj.

	Članak 2.
	Člankom 2. izmjenjuje se i dopunjuje postojeći članak 2. na način da dopunom stavka 1. postaje razvidno da se dodjela poslovnih prostora u vlasništvu Grada Pule raspisivanjem i provedbom javnog natječaja odnosi i na druge organizacije civilnog društva. 
	U stavku 3. istoga članka, koji se odnosi na dodjelu gradskih poslovnih prostora neposrednom pogodbom, dodaju se vijeća nacionalnih manjina.
S obzirom da su vijeća nacionalnih manjina neprofitne pravne osobe i savjetodavna tijela koja osiguravaju sudjelovanje manjina u javnom životu i zaštitu kulturnih prava, poslovni prostori za njihov rad dodjeljuju im se izravno i bez naknade, a sve radi očuvanja kulturnog identiteta određene nacionalne manjine. 
Za napomenuti je da je dodjela poslovnih prostora vijećima nacionalnih manjina od strane jedinica lokalne i područne (regionalne) samouprave definirana ustavnim zakonom o pravima nacionalnih manjina, ali se sam postupak, uvjeti i način dodjele definira kroz autonomne odluke svake pojedine jedinice lokalne i područne (regionalne) samouprave.
Naime, sukladno Ustavnom zakonu o pravima nacionalnih manjina te Zakonu o Registru vijeća, koordinacija vijeća i predstavnika nacionalnih manjina, jedinice lokalne i područne (regionalne) samouprave dužne su osigurati sredstva za rad vijeća nacionalnih manjina, što uključuje i osiguravanje poslovnog prostora potrebnog za njihov rad. S obzirom da su vijeća nacionalnih manjina neprofitne pravne osobe koja osiguravaju sudjelovanje manjina u javnom životu i zaštitu kulturnih prava, jedinice lokalne i regionalne (područne) samouprave poslovne prostore koje imaju u svom vlasništvu vijećima nacionalnih manjina dodjeljuju bez provedbe javnog natječaja i bez naknade (što je i ovdje slučaj), a sve ciljem očuvanja nacionalnog i kulturnog identiteta.

	Članak 3.
	Člankom 3. izmjenjuju se točke 1. i 3. stavka 1. članka 8. koji propisuje opće uvjete koji prethodno moraju biti ispunjeni da bi se gradski poslovni prostori mogli dodijeliti na uporabu.
	Naime, izmjenom točke 1. sada se propisuje da osim u registar udruga, odnosno drugi odgovarajući registar (s obzirom da se primjena odluke proširuje i na druge  organizacije civilnog društva) prijavitelji na natječaj moraju biti upisani i u registar neprofitnih organizacija.
	Izmjenom točke 3., a sve zbog kontrole dugovanja uporabovnika gradskih poslovnih prostora, uvode se stroži uvjeti te prijavitelji na javni natječaj za dodjelu poslovnih prostora na uporabu ne smiju imati dugovanja ne samo prema proračunu Grada Pule, već i prema trgovačkim društvima u vlasništvu ili suvlasništvu Grada Pule koja se bave pružanjem komunalnih usluga ili su isporučitelji komunalnih usluga, i to vodoopskrbe i odvodnje, odvoza otpada, opskrbe plinom te održavanja i upravljanja zgradama.
	Nadalje, ovom Odlukom isti se članak dopunjuje novim stavkom 3. koji uređuje mogućnost dodjele više poslovnih prostora jednom uporabovniku, no samo iznimno i ukoliko je to ocijenjeno opravdanim od strane Povjerenstva i ukoliko uporabovnik obavlja djelatnost od posebnog interesa za Grad Pulu pri čemu će se osobiti cijeniti gospodarska opravdanost i svrsishodnost takve dodjele te specifičnost djelatnosti uporabovnika.

	Naime, primjena Odluke o dodjeli poslovnih prostora u vlasništvu Grada Pula-Pola na uporabu udrugama pokazala je potrebu da iznimno bude moguće uporabovniku dodijeliti više od jednog poslovnog prostora, kako je to već gore navedeno isključivo ukoliko je to ocijenjeno opravdanim od strane Povjerenstva i ukoliko uporabovnik obavlja djelatnost od posebnog interesa za Grad Pulu, a  sve s obzirom da je uočeno da protekom vremena da od dana osnivanja udruge i dodjele poslovnog prostora na uporabu dolazi do određenih promjena kao što je to npr. povećanje obujma aktivnosti i broja članova, ali i korisnika, pokretanje novih projekata ili socijalnih usluga, razdvajanje aktivnosti kada je uporabovniku potreban prostor za rad s korisnicima koji zbog specifičnosti usluge, pružanja terapije i sl., a radi pružanja privatnosti, mora biti odvojen od prostora u kojem se obavljaju administrativne djelatnosti ili skladišti oprema, humanitarna pomoć, pomagala, razni materijali i drugo, zatim radi omogućavanja pristupačnosti poslovnog prostora osobama s invaliditetom i ili smanjenom pokretljivošću i sl.
  
	Članak 4.
	Člankom 4. mijenja se točka 1. stavka 1. članka 9. koja se odnosi na bodovanje po kriteriju godina aktivnog djelovanja na način koji se čini pravednijim u odnosu na dosadašnje bodovanje koje je pojedinim prijaviteljima, s obzirom na vrijeme registriranja u odgovarajućem registru i godine djelovanja, omogućavao dobivanje velikog broja bodova u odnosu na prijavitelje koji su zbog kriterija godina aktivnog djelovanja ostvarivali osjetno manji broj bodova, premda su programi tih prijavitelja bili kvalitetniji.
 
	Članak 5.
	Člankom 5. izmjenjuje se članak 10. kojim je propisana dokumentacija koja se prilaže uz prijavu na natječaj. Naime, s obzirom da su izmjenom članka 8., kako je već prethodno navedeno, zbog kontrole dugovanja, postroženi opći uvjeti koji moraju biti ispunjeni za dodjelu gradskog poslovnog prostora na uporabu, sada se izmjenom točke 7. stavka 1. članka 10. propisuje da prijavitelj na natječaj mora dostaviti dokaz kojim dokazuje da nema dugovanja ne samo prema proračunu Grada Pule (potvrda Upravnog odjela nadležnog za financije Grada Pule), već i trgovačkim društvima u vlasništvu ili suvlasništvu Grada Pule koja se bave pružanjem komunalnih usluga ili su isporučitelji komunalnih usluga, i to vodoopskrbe i odvodnje, odvoza otpada, opskrbe plinom te održavanja i upravljanja zgradama.

	Članak 6.
	Člankom 6. izmjenjuje se članak 13. koji se odnosi na trajanje ugovora. 
	Naime, poslovni prostori dodjeljuju se na uporabu na određeno vrijeme u trajanju od pet godina uz mogućnost produženja ugovora na daljnjih pet godina, no ovom izmjenom omogućeno je da se iznimno, u svrhu provedbe određenih projekata (su)financiranih sredstvima proračuna Grada Pule, državnog proračuna ili europskih fondova, ukoliko je to ocijenjeno opravdanim, ugovor o uporabi poslovnog prostora može zaključiti i na rok dulji od pet godina, no ne dulji od deset godina, uz mogućnost produženja na daljnjih deset godina, odnosno do kraja provedbe projekta. Primjenom trenutno važeće Odluke u praksi te nakon mnogobrojnih upita uporabovnika postalo je razvidno da se većina udruga koje djeluju u poslovnim prostorima Grada Pule prijavljuje na razne natječaje i javne pozive te apliciraju svoje projekte, a jedan od uvjeta povlačenja sredstva, posebice ako je riječ o europskim fondovima, je trajanje ugovora do kraja provedbe projekta, dok važeća odluka ne poznaje moćnost zaključenja ugovora sukladno tim uvjetima.

	Članak 7.
	Člankom 7. izmjenjuje se članak 14. na način da je novim stavkom 2. sada predviđeno da se iznimno, po zahtjevu uporabovnika, a uz prethodnu suglasnost Povjerenstva i ukoliko je to ocijenjeno opravdanim, trgovačkom društvu koje je osnovano od strane uporabovnika, odnosno udruge kojoj je na uporabu dodijeljen poslovni prostor i koja s Gradom Pula ima zaključen ugovor o uporabi, može odobriti obavljanje gospodarske djelatnosti u poslovnom prostoru, no isključivo dok je uporabovnik - udruga jedini osnivač i jedini član tog društva.
Naime, sukladno Zakonu o udrugama, udrugama je dozvoljeno obavljanje određenih gospodarskih djelatnosti, ako je to propisanom njihovim statutom i ako je to u skladu s posebnim propisima kojima su uređeni uvjeti za obavljanje te vrste djelatnosti, no isključivo pod uvjetom da se gospodarska djelatnost ne obavlja radi stjecanja dobiti za svoje članove ili treće osobe. Ako udruga u obavljanju gospodarske djelatnosti ostvari višak prihoda nad rashodima, on se mora koristiti isključivo za ostvarenje ciljeva utvrđenih statutom. 
Udrugama je dozvoljeno izravno obavljati većinu gospodarskih djelatnosti, no postoje i one koje su zakonskim odredbama ograničene samo na pojedine vrste (kategorije) udruga, no te djelatnosti udruge mogu obavljati putem trgovačkih društava koje su osnovale.
	Ovom izmjenom, dakle omogućavanjem udrugama da u gradskom poslovnom prostoru gospodarsku djelatnost obavljaju putem trgovačkih društava koje su u isključivom (stopostotnom) vlasništvu udruga potiče se društveno poduzetništvo i osigurava samoodrživost udruga jer se dobit reinvestira u rad udruge i njezine programe, a osim toga, samoodrživost udruge ujedno znači i smanjenje ovisnosti o sredstvima iz gradskog ili državnog proračuna.

	Članak 8.
	Člankom 8. izmjenjuje se članak 16. koji se odnosi na naknadu za uporabu.
	Naime, člankom 16. važeće Odluke naknada za uporabu utvrđena je u iznosu od 0,13 EUR po m2, dok se ovim izmjenama naknada utvrđuje u iznosu od 0,50 EUR po m2, a sve s obzirom da trenutno utvrđena naknada u navedenom iznosu od 0,13 EUR po m2 ne pokriva ni troškove pričuve koje Grad Pula plaća upraviteljima zgrada za svaki pojedini poslovni prostor. Povećanje naknade, iako je riječ o još uvijek simboličnom iznosu od 0,50 EUR po m2, nužno je, između ostaloga, i radi održivosti proračuna, odnosno smanjenja opterećenosti proračuna prebacivanjem jednog i to manjeg dijela troška na korisnike poslovnih prostora kako bi poslovni prostori uopće mogli ostati u funkciji s obzirom na trenutne gospodarske uvjete i povećanje operativnih troškova te se zapravo radi o plaćanju dijela troškova koji se odnose na pričuvu i redovito održavanje zgrade u kojoj se poslovni prostor nalazi. Za napomenuti je da čak i uz povećanje naknade za uporabu, ona i dalje ostaje višestruko niža od tržišne cijene zakupa gradskih poslovnih prostora. Usporedbe radi, čak je i najamnina gradskih stanova koji se, sukladno prethodno o utvrđenoj listi prvenstva, dodjeljuju korisnicima socijalne skrbi, osobama nepovoljnog socio-ekonomskog položaja i slabog imovnog stanja, osobama u stanju socijalne potrebe i primateljima socijalne pomoći, utvrđena u višem iznosu od 1,00 EUR po m2.

	Članak 9.	
	Člankom 9. propisan je dan stupanja na snagu ove Odluke te se danom stupanja na snagu predložene Odluke ujedno stavlja izvan snage Zaključak o postupku dodjele prostora Grada Pula-Pola na korištenje (Službene novine – Bollettino ufficiale Pula - Pola br. 17/19) s obzirom da je citirani akt, kako je već prethodno navedeno, donesen od strane Gradonačelnika, a ne Gradskog vijeća, što bi bilo ispravno prema Statutu Grada Pule, a sve s obzirom da je riječ  o općem aktu koji je uredio dodjelu na korištenje gradskih poslovnih prostora, i to bez provedbe javnog natječaja, vjerskim zajednicama, umjetničkim organizacijama, osobama i/ili asocijacijama za potreba obavljanja političkih djelatnosti te vijećima i predstavnicima nacionalnih manjina. Poslovni prostori za obavljanje djelatnosti političkih stranaka izlagat će se natječaju za zakup poslovnih prostora u vlasništvu Grada Pule, dok su ostale navedene neprofitne organizacije, odnosno organizacije civilnog društva obuhvaćene ovom Odlukom. Izvan snage se ujedno stavlja i Odluka o korištenju zgrade u Radićevoj 22 (Službene novine – Bollettino ufficiale Pula - Pola br. 02/12 i 13/12), s sve kako bi dodjela gradskih poslovnih prostora bila obuhvaćena ovim aktom.
 	
V.	FINANCIJSKA SREDSTVA POTREBNA ZA REALIZACIJU AKTA

Za provedbu ovoga akta nisu potrebna dodatna sredstva u proračunu Grada Pule.
   
VI.        SAVJETOVANJE SA ZAINTERESIRANOM JAVNOŠĆU 

U skladu s odredbama članka 11. Zakona o pravu na pristup informacijama (Narodne novine br. 25/13, 85/15, 69/22) Grad Pula za ovu je Odluku u obvezi provesti prethodno savjetovanje sa zainteresiranom javnošću u trajanju od najmanje 30 dana.
Slijedom navedenog, provodi savjetovanje sa zainteresiranom javnošću s ciljem upoznavanja javnosti s Nacrtom prijedloga Odluke i pribavljanjem  mišljenja, primjedbi i prijedloga zainteresirane javnosti, kako bi isti, ukoliko  su zakonito i stručno utemeljeni, bili prihvaćeni i u konačnosti ugrađeni u odredbe Odluke.
Savjetovanje sa zainteresiranom javnošću započinje dana 11. rujna 2026. godine te završava s danom 11. listopada  26. godine, koji je ujedno i krajnji rok za dostavu mišljenja, primjedbi i prijedloga na Nacrt prijedloga Odluke.
Adresa e-pošte na koju se šalju očitovanja zainteresirane javnosti je:
 uporabagradskihprostora@pula.hr

